
Pogovori na trgu: obujeni TV Poper že ta četrtek predpremierno v rojstnem Kopru!
Po več kot 20 letih se na odre vrača legendarni TV Poper! Izjemno priljubljena oddaja je vrsto let kraljevala na TV Koper Capodistria in pozneje tudi na nacionalni televiziji, to jesen pa se vrača na odre. Še pred 25 napovedanimi nastopi po vseh koncih Slovenije bodo Boris Kobal, Boris Devetak, Nataša Živkovič in Gojmir Lešnjak Gojc gostovali v Kopru – na Prešernovem trgu ta četrtek, 24. septembra. Druženje ob stojnicah na trgu se bo pričelo ob 17. uri, pogovor s Poprovci bo sledil ob 18. uri. Vstop bo prost. 
Po izjemno uspešnih večerih z Iztokom Mlakarjem ter dr. Gorazdom Sedmakom - Gogo (Zmelkoow) in dr. Tonetom Kregarjem (Mi2) bo tokrat v središču satira. Kako se je rodila legendarna oddaja, kje vse so ustvarjalci našli navdih, kakšne ovire so morali premagovati, katerim resničnim modelom so bili komični liki všeč in katerim ne, kako je bilo oblastnike drezati nekoč in kako je danes, ali je resničnost že preveč trapasta, da bi jo še lahko smešili … Vse to in še marsikaj bo goste vprašal dolgoletni oboževalec TV Popra Andraž Gombač, programski vodja stičišča kultur Libertas. 
Seveda bodo tako ali drugače prisotni tudi kmet Stanko Vrabec, pesnik Ciril Zlobec, duhovnik Valentin Senica, miličnik Mario Lisica, televizijska voditeljica Darja Zvonc, narodnozabavna družina Vižintin in mnogi drugi nepozabni liki. 
V predstavah, ki bodo sledile, bosta poleg koprskih sogovornikov sodelovala še Nataša Tič Ralijan in Inacio Bintchende, kot glavni organizator pa jih povezuje Vid Valič. 
Pogovori na trgu nastajajo v sodelovanju Knjigarne Libris, Zavoda za mladino, kulturo in turizem Koper in mestnih ponudnikov s Prešernovega trga, ki s skupnimi močmi na mestni trg prinašajo zanimive vsebine ter ustvarjajo priložnosti za druženje, pogovor in kulturo v nekoliko bolj sproščenem okolju.
Tudi tokratni večer bo poleg zanimivega in kratkočasnega pogovora, pospremljenega z obilo smeha, ponudil tudi zanimive lokalne stojnice, pijačo in dobrote za lačne in sladkosnede. Že od 17. ure dalje bodo svoje izdelke in dobrote na trg prinesli tudi bližnji ponudniki – ljudje, ki s svojimi lokali, trgovinicami, izdelki in vsakodnevnim delom soustvarjajo utrip tega dela mesta. 

Zavod za mladino, kulturo in turizem Koper

